
Útmutatás vagy tévút? – A ChatGPT hatása a felsőoktatásban tanuló hallgatók teljesítményére

Az OpenAI által 2022 novemberében bemutatott ChatGPT jelentős érdeklődést váltott ki a tudományos és oktatási közösségben. Kutatásunk a ChatGPT használatának hallgatói teljesítményre gyakorolt hatásait tárta fel gazdaságinformatikai, jogi, illetve kommunikáció és médiatudományi területeken, különös tekintettel az eredményességre, hatékonyságra és kritikus gondolkodásra. A szakirodalom előzetes elemzése rámutatott, hogy bár az MI-alapú eszközök oktatási integrációja intenzíven kutatott terület, hiányoznak a hallgatói teljesítmény objektív mérésén alapuló empirikus vizsgálatok.
Kutatásunk hipotézise szerint a ChatGPT használata az eredményesség változatlansága mellett a hatékonyság terén képes szignifikáns hatást gyakorolni a hallgatói teljesítményre. Ezt a feltevést kívántuk vizsgálni egy átfogó, több tudományterületre kiterjedő kvantitatív elemzéssel.
A vizsgálatot előzetes kompetenciatesztekkel kezdtük, amelyek felmérték a hallgatók ChatGPT-hez való hozzáállását és általános készségeit. Az eredmények alapján rétegzett mintavétellel alakítottuk ki a kísérleti és kontrollcsoportokat. A komplex, tudományterület-specifikus teszteket szakértő oktatók segítségével fejlesztettük ki, figyelembe véve a ChatGPT válaszadási képességeit. A tesztírás során egy saját fejlesztésű böngészőbővítménnyel rögzítettük a hallgatók online tevékenységét és ChatGPT használatát.
A kutatás fő fázisában 304 hallgató vett részt hét magyarországi egyetem 14 különböző szakjáról. Az informatikai területen a ChatGPT használata szignifikánsan növelte a hatékonyságot: a kísérleti csoport átlagosan hét perccel gyorsabban teljesítette az egyórás tesztet változatlan eredményesség mellett. A jogi területen nem találtunk szignifikáns hatást, míg a kommunikációtudományi teszteknél a kísérleti csoport teljesítménye szignifikánsan romlott, amit az MI-válaszok kritikátlan elfogadására vezettünk vissza.
Eredményeink azt mutatják, hogy a ChatGPT oktatási integrációja összetett kihívás. A különböző tudományterületeken használt tesztek csak tartalmukban különböztek, struktúrájuk megegyezett. A beavatkozás eltérő hatása elsősorban a ChatGPT tudományterületenként változó alkalmazhatóságával és a felhasználói csoportok kompetenciáinak különbségeivel magyarázható. A kutatás korlátai között említendő a vizsgálat rövid időtávja és a minta tudományterületi korlátozottsága, ami további, hosszabb távú és szélesebb körű vizsgálatokat tesz szükségessé.



